Washington jača vojne veze s Irakom (28/3/04) - 2004-03-28
Američki dužnosnici rade na što bržem osnivanju novog iračkog ministarstva obrane
Sjedinjene Države rade na ojačavanju vojnih veza s Irakom nakon prijenosa suvereniteta, u lipnju, piše "Washington Post". Američki dužnosnici užurbano rade na stvaranju civilnog ministarstva obrane koje bi moglo biti jezgra strateškog saveza između dvije zemlje. Od veljače, piše washingtonski list, pedesetak iračkih dužnosnika je boravilo u Washingtonu, pohađajući u Pentagonu obuku o novačenju, obučavanju i opremanju vojske koja djeluje pod civilnim čelništvom. Skupina od 25 dužnosnika upravo je u petak okončala svoju trotjednu obuku, koja je uključivala i sastanke s dužnosnicima u američkom Kongresu, kao i u Državnom tajništvu i Ministarstvu obrane. Navodeći kao izvor osobe bliske postupku stvaranja iračkog ministarstva obrane, "Washington Post" piše da je bivši čelnik paravojnih postrojbi iračkih Kurda odabran za čelnika novog ministarstva obrane. Istodobno s njegovim postavljanjem na taj položaj, američka vojska pokušava raspustiti neovisne paravojne iračke postrojbe. Položaji u iračkom ministarstvu bit će popunjeni državnim službenicima od karijere i vojnim časnicima, a ne osobama imenovanim političkim putem, odnosno nalikovat će britanskom modelu. "New York Times" piše o posustajanju globalne ofenzive protiv AIDS-a. Tri godine nakon što su Ujedinjeni Narodi proglasili takvu ofenzivu, te 14 mjeseci nakon što je predsjednik Bush obećao 15 milijardi dolara za liječenje oboljelih od AIDS-a u siromašnim zemljama, nedostatak novca i pravne bitke oko patenata za lijekove i dalje onemogućavaju da antiretrovirusni lijekovi dopru do više od 90 posto siromašnih ljudi kojima oni trebaju. Samo oko 300 tisuća ljudi u najsiromašnijim zemljama svijeta dobiva te lijekove, a trebalo bi ih dobiti šest milijuna, kako pokazuju podaci Svjetske zdravstvene organizacije. Donacije Globalnom fondu za borbu protiv AIDS-a, tuberkuloze i malarije sada iznose oko milijardu i 600 milijuna dolara godišnje, odnosno jedva 20 posto od onoga što je glavni tajnik Ujedinjenih Naroda Kofi Annan naveo kao potrebno pri osnivanju tog fonda, 2001. godine.